РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број: 02-2460/13

17. септембар 2013. године

Б е о г р а д

НАРОДНА СКУПШТИНА

 Одбор за просторно планирање, саобраћај, инфраструктуру и телекомуникације, на седници одржаној 17. септембра 2013. године, размoтрио је Извештај о раду Републичке агенције за електронске комуникације за 2012. годину.

Седници су присуствовали проф. др Јован Радуновић, председник Управног одбора и др Милан Јанковић, директор Републичке агенције за електронске комуникације.

 На основу члана 237. став 4. Пословника Народне скупштине, Одбор за просторно планирање, саобраћај, инфраструктуру и телекомуникације подноси

И З В Е Ш Т А Ј

 Сагласно члану 237. Пословника Народне скупштине, Одбор за просторно планирање, саобраћај, инфраструктуру и телекомуникације размотрио је Извештај о раду Републичке агенције за електронске комуникације за 2012. годину, који је поднет Народној скупштини на основу члана 28. Закона о електронским комуникацијама.

 Одбор је једногласно утврдио Предлог закључка који доставља Народној скупштини на разматрање и одлучивање.

 За известиоца Одбора на седници Народне скупштине одређен је Дејан Раденковић, председник Одбора.

ПРЕДСЕДНИК ОДБОРА

 Дејан Раденковић

ПРЕДЛОГ

 На основу члана 8. став 1. Закона о Народној скупштини („Службени гласник РС“, бр. 9/10 ) и члана 239. став 3. Пословника Народне скупштине („Службени гласник РС“, бр. 20/12-пречишћен текст),

 Народна скупштина Републике Србије, на седници одржаној \_\_\_\_\_2013. године, донела је

 З А К Љ У Ч A К

о Извештају о раду Републичке агенције за електронске комуникације за 2012. годину

1. Народна скупштина прихвата Извештај о раду Републичке агенције за електронске комуникације за 2012. годину.
2. Народна скупштина подржава активности Републичке агенције за електронске комуникације усмерене на стварање услова за равномеран и стабилан развој електронских комуникација на територији Републике Србије.
3. Народна скупштина подржава активности Републичке агенције за електронске комуникације усмерене на решавање проблема адекватног и рационалног пословног простора.

 4. Овај закључак објавиће се у ,,Службеном гласнику Републике Србије“.

РС Број:

У Београду, \_\_ 2013. године

 НАРОДНА СКУПШТИНА РЕПУБЛИКЕ СРБИЈЕ

 ПРЕДСЕДНИК

 др Небојша Стефановић

 О Б Р А З Л О Ж Е Њ Е

На основу члана 8. став 1. Закона о Народној скупштини („Службени гласник РС“, бр. 9/10), Народна скупштина доноси законе и друге опште акте.

 Чланом 239. став 1. Пословника Народне скупштине („Службени гласник РС“, бр. 20/12-пречишћен текст), предвиђено је да Народна скупштина разматра извештаје које су државни органи, организације и тела, у складу са законом, поднели Народној скупштини, народним посланицима и надлежном одбору, као и предлог закључака односно препоруке надлежног одбора, на првој наредној седници. Ставом 3. овог члана такође је предвиђено да Народна скупштина, по закључењу расправе, доноси закључак, односно препоруку.

На основу члана 28. Закона о електронским комуникацијама („Службени гласник РС“, бр. 44/10) Управни одбор Републичке агенције за електронске комуникације подноси Народној скупштини годишњи извештај о раду Агенције. Годишњи извештај за претходну календарску годину, подноси се најкасније до краја другог тромесечја текуће године.

Управни одбор Републичке агенције за електронске комуникације благовремено је поднео Народној скупштини редован годишњи Извештај о раду и активностима за 2012. годину, који је Одбор за просторно планирање, саобраћај, инфраструктуру и телекомуникације размотрио на седници одржаној 17. септембра 2013. године. Сагласно члану 237. став 4. Пословника Народне скупштине, Одбор је на истој седници утврдио Предлог закључка, који је са извештајем поднео Народној скупштини.

Одбор за просторно планирање, саобраћај, инфраструктуру и телекомуникације је прихватио Извештај о раду Републичке агенције за електронске комуникације за 2012. годину и подржао активности усмерене на стварање услова за равномеран и стабилан развој електронских комуникација на територији Републике Србије.

 На основу члана 8. став 3. Закона о Народној скупштини („Службени гласник РС“, бр. 9/10), Народна скупштина објављује акте у „Службеном гласнику Републике Србије“.